Oikeuspsykiatrisessa kokonaisarviossa Buttin riski syyllistyä uudelleen väkivaltarikokseen on arvioitu korkeaksi.

Suomen tunnetuimpiin rikollisiin kuuluva entinen tv-gladiaattori Virpi Butt, 46, vapautuu elinkautisesta vankeusrangaistuksestaan ehdonalaiseen 31.12.2018.

Buttin nykyinen nimi on Lucrezia Francesca Pandora Butt. Hän murhasi ravintolassa tapaamansa 26-vuotiaan miehen veitseniskuilla Tampereella vuonna 2003.

Butt löi uhria 13 kertaa ja iski lopulta puukon kaulaan pystyyn. Uhri oli maannut lattialla, pyytänyt armoa ja ambulanssia.

Rikosseuraamuslaitos ei puoltanut Buttin vapauttamista. Oikeuspsykiatrisessa kokonaisarviossa hänen riskinsä syyllistyä uudelleen väkivaltarikokseen on arvioitu korkeaksi.

Hovioikeus perusteli vapaaksi päästämistä sillä, että Butt on ollut vapautensa menettäneenä nyt yli 14 vuotta. Vapauttamista puolsivat hovioikeuden mukaan onnistunut sijoittaminen avolaitokseen syksystä 2016 lähtien ja avolaitoksessa tapahtunut myönteinen kehitys. Butt on ilmoittanut ”olevansa sitoutunut päihteettömyyteen”.

Lue lisää: Oikeuspsykiatri paloittelumurhaaja-Buttin vapauttamisesta: ”Aivan loogista, että tällainen ihminen olisi kiinni kauemmin”

IS kertoi paloittelumurhien oikeudenkäynnistä 10.9.2003.­

Hän on osallistunut vankilassa työ- ja ohjelmatoiminnan ja tähtää tutkintoon opinnoillaan. Hovioikeuden mukaan hänellä on myös asunto ja läheiset suhteet perheeseensä.

Buttin ja hänen miesystävänsä Janne Hyvösen toteuttamat murhat ovat Suomen rikoshistorian karmeimpiin kuuluvia tekoja. Niihin liittyi kannibalismia sekä ruumiin palasten kuljettamista ympäri kaupunkia. Ruumista etsittiin myöhemmin muun muassa Nokian Koukkujärven kaatopaikalta.

Myös Hyvönen vapautuu vankilasta ensi vuonna.

Lue lisää: Kannibalismiin syyllistynyt paloittelijamurhaaja pääsee ehdolliseen vapauteen ensi vuonna

26-vuotiaan uhrinsa Virpi Butt oli tavannut edellisenä iltana ravintolassa juhannuksen aikaan. Murhan jälkeen hän pyysi miesystäväänsä paloittelemaan ja hävittämään ruumiin. Apuna käytettiin veistä ja sahaa. Palaset kuljetettiin roskalaatikoihin.

Ruumiinosia hävitettiin roska-astioihin, ja niitä etsittiin muun muassa Koukkujärven kaatopaikalta.­

Jo edellisenä vuonna toinen mies oli kokenut saman kohtalon. Toukokuussa 2002 Butt ja hänen miesystävänsä olivat raahanneet tamperelaisesta ravintola Sputnikista sammumispisteessä olleen 29-vuotiaan mikkeliläismiehen Buttin asuntoon, missä mustasukkainen miesystävä puukotti hänet kuoliaaksi.

Mikkeliläismies oli seurustellut Buttin kanssa muutaman kuukauden. Ruumis paloiteltiin. Miesystävä paistoi sääret uunissa ja söi ne. Butt kuljetti uhrin päätä repussa ympäri kotikaupunkinsa ravintoloita ja kehuskeli asialla.

Butt oli tunnettu siitä, että hän ennen äärimmäisen raakoja paloittelumurhia kävi ravintoloissa miesten kimppuun. Voimailua harrastanut Butt kertoi oikeudessa popsineensa hormoneja enemmän kuin miehet ja haki lievennystä tuomioonsa sen takia, että oli ”hormoneista sekaisin”. Siihen ei oikeus suostunut.

Toinen uhreista nähtiin viimeisen kerran ravintola Sputnikissa Tampereella.­

Kesäkuussa 2004 Tampereen käräjäoikeus tuomitsi tuolloin 31-vuotiaan Buttin 26-vuotiaan miehen murhasta elinkautiseen. Hänen miesystävänsä tuomittiin 29-vuotiaan miehen murhasta niin ikään elinkautiseen vankeusrangaistukseen.

Heidät molemmat tuomittiin myös kahdesta hautarauhan rikkomisesta ja rikoksentekijän suojelemisesta. Turun hovioikeus pysytti tuomiot 2005.

– En näe teoille muuta motiivia kuin tekijöiden oman pahuuden, syyttäjä totesi teoista.

Lähteet: IS:n ja HS:n arkistot.